2001E0555 — LV — 23.05.2011 — 003.002

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B PADOMES VIENOTĀ RĪCĪBA (2001. gada 20. jūlijs) par Eiropas Savienības Satelītcentra izveidi (2001/555/KĀDP) (OV L 200, 25.7.2001, p.5)

Grozīta ar:





Labota ar:









▼B

PADOMES VIENOTĀ RĪCĪBA

(2001. gada 20. jūlijs)

par Eiropas Savienības Satelītcentra izveidi

(2001/555/KĀDP)







EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 14. pantu, tā kā: (1) 2000. gada 10. novembrī Padome paziņoja savu principiālo piekrišanu tāda Satelītcentra izveidei Eiropas Savienībā, kurā ietvertas Rietumeiropas Savienībā (RES) pastāvošo struktūru attiecīgās funkcijas. (2) Eiropas Savienības Satelītcentra izveidei ir būtiska nozīme, lai stiprinātu ātrās brīdināšanas un krīzes situāciju uzraudzības funkcijas kopējās ārpolitikas un drošības politikas (KĀDP) un jo īpaši Eiropas drošības un aizsardzības politikas (ESDP) jomā. (3) Centra statūtiem un struktūrai jānodrošina tā atbilstība Eiropas Savienības un tās dalībvalstu prasībām, kā arī uzdevumu realizācija ciešā sadarbībā ar Kopienas institūcijām, jo īpaši ar Kopīgo pētniecības centru, kā arī attiecīgo valstu un starptautiskām institūcijām. Tā darbībai jābūt saskaņā ar Padomes 2000. gada 16. novembrī pieņemto Eiropas kosmosa stratēģiju. (4) Eiropas Savienības Satelītcentram jāpiešķir juridiskas personas statuss, tomēr saglabājot ciešu saikni ar Padomi un pienācīgi ņemot vērā Eiropas Savienības un tās iestāžu vispārējos politiskos pienākumus. (5) Atbilstīgi 6. pantam protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās ar aizsardzību saistītu Eiropas Savienības lēmumu un rīcības izstrādē un īstenošanā. Šis noteikums tomēr neizslēdz Dānijas dalību centra civilajos pasākumos, pamatojoties uz Dānijas gatavību sniegt ieguldījumu ar aizsardzību nesaistītu centra izdevumu segšanā, tā kā: IR PIEŅĒMUSI ŠO VIENOTO RĪCĪBU.







1. pants

Izveide

1. 1. Ar šo nodibināts Eiropas Savienības Satelītcentrs (EUSC), še turpmāk — “centrs”. Tas uzsāk darbību no 2002. gada 1. janvāra.

2. Centra mītne ir Torehinā de Ardosā, Spānijā.

▼M1 —————

▼C1

2. pants

Misija

1. Centrs saskaņā ar Eiropas Drošības stratēģiju ( 1 ) atbalsta Eiropas Savienības lēmumu pieņemšanu KĀDP, jo īpaši EDAP jomā, tostarp Eiropas Savienības krīzes pārvarēšanas operācijas, vajadzības gadījumā nodrošinot materiālus, kas izriet no satelītuzņēmumu un papilddatu, tostarp aerouzņēmumu analīzes, un saistītus pakalpojumus saskaņā ar 3. un 4. pantu.

2. Saistībā ar šo misiju ģenerālsekretārs/augstais pārstāvis pēc attiecīga pieprasījuma un ja centra iespējas to atļauj, dod rīkojumu centram nodrošināt materiālus un pakalpojumus:

i) dalībvalstij vai Komisijai;

ii) trešām valstīm, kas ir piekritušas pielikumā pievienotajiem noteikumiem par sasaisti ar centra darbībām;

iii) ja pieprasījums attiecas uz KĀDP jomu, jo īpaši uz EDAP, tādām starptautiskām organizācijām kā Apvienoto Nāciju Organizācija (ANO), Eiropas Drošības un sadarbības organizācijai (EDSO) un Ziemeļatlantijas Līguma organizācijai (NATO).

▼C3

3. No 2011. gada 1. jūlija pēc Rietumeiropas Savienības (“RES”) darbības pārtraukšanas Centrs veic 23.a pantā izklāstītos administratīvos uzdevumus.

▼B

3. pants

Politiskā uzraudzība

Centra darbības politisko uzraudzību veic Politikas un drošības komiteja (PSC) saskaņā ar tās pienākumiem KĀDP un jo īpaši ESDP jomā; minētā komiteja sniedz arī norādījumus ģenerālsekretāram/augstajam pārstāvim par centra prioritātēm.

4. pants

Darbības virziens

1. Ģenerālsekretārs/augstais pārstāvis nosaka centra darbības virzienu, neskarot attiecīgi centra administratīvās padomes un direktora pienākumus, kas noteikti šajā vienotajā rīcībā.

2. Izpildot šajā pantā noteiktos uzdevumus, ģenerālsekretārs/augstais pārstāvis pēc vajadzības un vismaz reizi sešos mēnešos iesniedz ziņojumu Politikas un drošības komitejai.

5. pants

Centra produkti

1. Centra produkti atbilstīgi pieprasījumiem, kas izdarīti saskaņā ar ►M1 ►C2 2. panta 1. punktu, 2. panta 2. punkta ii) apakšpunktu un 2. panta 2. punkta iii) apakšpunktu ◄ ◄ , pieejami dalībvalstīm, Komisijai un pieprasījuma iesniedzējai pusei Padomes Ģenerālsekretariātā saskaņā ar spēkā esošajiem drošības noteikumiem. Produkti ir pieejami trešām valstīm, kas ir piekritušas pielikumā izklāstītajiem noteikumiem, un saskaņā ar minētajiem noteikumiem.

2. Pārredzamības labad ģenerālsekretārs/augstais pārstāvis visus saskaņā ar 2. pantu iesniegtos darba uzdevumus dara pieejamus dalībvalstīm un Komisijai, kā arī trešām valstīm, kuras piekritušas pielikumā izklāstītajiem noteikumiem, saskaņā ar minētajos noteikumos paredzētajām sīki izstrādātajām normām.

3. Centra produkti, kas radušies to pieprasījumu rezultātā, kuri izdarīti saskaņā ar ►M1 ►C2 2. panta 2. punkta i) apakšpunktu ◄ ◄ , ir pieejami dalībvalstim, Komisijai un/vai trešām valstīm, kas piekritušas pielikumā izklāstītajiem noteikumiem, pēc pieprasījuma iesniedzējas puses lēmuma.

▼M2

4. Politikas un drošības komiteja var dot norādes ģenerālsekretāram/augstajam pārstāvim, izskatot katru gadījumu atsevišķi, jebkurai trešai valstij sniegt pieeju Centra produktiem atbilstīgi pieprasījumiem, kas veikti saskaņā ar 2. panta 1. punktu.

▼B

6. pants

Juridiskās personas statuss

Centram ir juridiskas personas statuss, kas vajadzīgs tā funkciju veikšanai un mērķu sasniegšanai. Ikviena dalībvalsts veic pasākumus, lai piešķirtu centram tādu juridisko rīcībspēju, kādu saskaņā ar tās tiesību aktiem piešķir juridiskajām personām. Konkrēti, centrs var pirkt vai pārdot kustamo un nekustamo īpašumu un būt par pusi tiesas prāvās. Centrs ir bezpeļņas organizācija.

7. pants

Administratīvā padome

1. Centram ir administratīvā padome, kas apstiprina tā gada un ilgtermiņa darba programmu un atbilstīgo budžetu. Administratīvajā padomē apspriež jautājumus, kas saistīti ar centra darbību, personālu un aprīkojumu.

2. Administratīvās padomes priekšsēdētājs ir ģenerālsekretārs/augstais pārstāvis vai — minētās personas prombūtnē — viņa pārstāvis. Ģenerālsekretārs/augstais pārstāvis par administratīvās padomes darbu ziņo Padomei.

3. Administratīvajā padomē ir viens katras dalībvalsts iecelts pārstāvis un viens Komisijas iecelts pārstāvis. Katru administratīvās padomes locekli var pārstāvēt vai pavadīt vietnieks. Dokumentus, ar kuriem personas tiek apstiprinātas amatā un kurus attiecīgi apstiprinājusi dalībvalsts vai Komisija, nosūta ģenerālsekretāram/augstajam pārstāvim.

4. Centra direktors vai viņa pārstāvis parasti piedalās administratīvās padomes sanāksmēs. Administratīvās padomes sanāksmes var apmeklēt arī Militārā štāba ģenerāldirektors un Militārās komitejas priekšsēdētājs.

5. Administratīvā padome pieņem lēmumus ar dalībvalstu pārstāvju kvalificētu balsu vairākumu, vērtējot balsis saskaņā ar Līguma par Eiropas Savienību 23. panta 2. punkta trešo daļu, neskarot šīs vienotās rīcības 13. panta 2. punktu. Administratīvā padome pieņem savu reglamentu.

6. Administratīvās padomes sanāksmes sasauc priekšsēdētājs vismaz divreiz gadā un pēc vismaz vienas trešdaļas tās locekļu lūguma.

7. Administratīvā padome var nolemt izveidot īpašas darba grupas vai pastāvīgās komitejas, kam ir tāda pati struktūra kā padomei un kas nodarbojas ar konkrētām tēmām vai jautājumiem saskaņā ar savu vispārējo kompetenci un administratīvās padomes uzraudzībā. Lēmumā par šādas grupas vai komitejas izveidi nosaka tās pilnvaras, sastāvu un darbības ilgumu.

8. pants

Direktors

1. Administratīvā padome ieceļ centra direktoru, izraugoties no dalībvalstu pilsoņiem. Dalībvalstis iesniedz kandidatūras ģenerālsekretāram/augstajam pārstāvim, kas nosūta tās administratīvajai padomei. Direktoru ieceļ uz trim gadiem ar iespējamu pilnvaru pagarinājumu uz vienu divgadīgu termiņu.

▼M1

2. Direktors ieceļ centra direktora vietnieku pēc tam, kad viņu ir apstiprinājusi administratīvā padome. Direktora vietnieku ieceļ uz trim gadiem ar iespējamu pilnvaru pagarinājumu uz vienu trīs gadu termiņu. Direktors atbild par centra pārējā personāla pieņemšanu darbā.

▼B

3. Direktors nodrošina centra uzdevumu izpildi saskaņā ar 2. pantu. Direktors veicina arī centra kompetences un profesionālisma augstu līmeni, kā arī uzdevumu efektīvu izpildi. Direktors tālab veic visus pasākumus, kas vajadzīgi, lai nodrošinātu centra uzdevumu izpildi, tostarp personāla mācību organizēšanu un izpētes veikšanu, kā arī pilnveidošanas projektu īstenošanu.

4. Direktors ir atbildīgs arī par:

— administratīvās padomes darba sagatavošanu, jo īpaši par centra ikgadējās darba programmas projektu,

— centra ikdienas administratīvo vadību,

— ieņēmumu un izdevumu deklarācijas sagatavošanu un centra budžeta izpildi,

— drošību,

— visiem jautājumiem attiecībā uz personālu,

— Politiskās un drošības komitejas informēšanu par ikgadējo darba programmu,

— ciešas sadarbības un informācijas apmaiņas nodrošināšanu ar Kopienas kosmosa izpētes dienestiem, jo īpaši ar Komisijas Kopīgo pētniecības centru,

— sakaru nodibināšanu ar citu valstu un starptautiskām institūcijām kosmosa izpētes jomā.

5. Saskaņā ar pieņemto centra darba plānu un budžetu direktors ir pilnvarots noslēgt līgumus, pieņemt darbā budžetā apstiprināto personālu un segt izdevumus, kas vajadzīgi centra darbībai.

6. Direktors sagatavo centra attiecīgā darbības gada pārskatu līdz tam sekojošā gada 31. martam. Pārskatu iesniedz administratīvajai padomei un Padomei, kas nosūta pārskatu Eiropas Parlamentam, Komisijai un dalībvalstīm.

7. Direktors ir pārskatatbildīgs administratīvajai padomei.

8. Direktors ir centra likumīgais pārstāvis.

9. pants

Personāls

1. Centra personālu, ieskaitot direktoru, veido līgumdarbinieki, kas pēc iespējas aptveroši izraudzīti no dalībvalstu pilsoņiem. ►M1 ————— ◄

2. Darbiniekus ieceļ amatā direktors, pamatojoties uz viņu kvalifikāciju, un ar godprātīga un pārredzama konkursa starpniecību.

3. Padome pēc direktora ieteikuma pieņem noteikumus attiecībā uz centra personālu.

10. pants

Drošība

1. Centrs piemēro Padomes drošības noteikumus, kas izklāstīti Lēmumā 2001/264/EK ( 2 ).

2. Centrs nodrošina atbilstīgu drošību un ātrumu sakariem ar Padomes Ģenerālsekretariātu, tostarp ar ES Militāro štābu.

▼M1

11. pants

Darba programma

1. Līdz katra gada 30. septembrim direktors izveido projektu darba programmai nākamam gadam, kam pievieno projektu ilgtermiņa darba programmai, kurā norādītas indikatīvas perspektīvas turpmākiem diviem gadiem, un iesniedz to administratīvajai padomei.

2. Līdz katra gada 30. novembrim administratīvā padome apstiprina gada un ilgtermiņa darba programmu.

▼B

12. pants

Budžets

1. Visus centra ieņēmumu un izdevumu posteņus iekļauj tāmē, kas sastādāma katram finanšu gadam, kurš atbilst kalendārajam gadam, un uzrāda centra budžetā, kurā iekļauj personāla sarakstu.

2. Centra budžeta ieņēmumi un izdevumi ir līdzsvaroti.

▼M1

3. Centra ieņēmumus veido iemaksas no dalībvalstīm, izņemot Dāniju, atbilstīgi nacionālā kopienākuma (NKI) skalai un par sniegtajiem pakalpojumiem saņemtā atlīdzība un dažādi ieņēmumi.

4. Uz uzdevumu pieprasījumiem, kas veikti saskaņā ar 2. panta 2. punktu, var attiekties izmaksu segšana atbilstīgi centra finanšu noteikumu pamatnostādnēm, kas minētas 15. pantā.

▼M1 —————

▼M1

13. pants

Budžeta procedūra

1. Līdz katra gada 30. septembrim direktors iesniedz centra gada budžeta projektu, kurā ietverti administratīvie izdevumi, darbības izdevumi un gaidāmie ieņēmumi nākamam finanšu gadam, kā arī ilgtermiņa aptuvenie izdevumu un ieņēmumu aprēķini, ņemot vērā ilgtermiņa darba programmas projektu.

2. Līdz katra gada 30. novembrim administratīvā padome ar vienbalsīgu dalībvalstu lēmumu apstiprina centra gada budžetu.

3. Ja rodas neizbēgami, ārkārtēji vai neparedzami apstākļi, direktors var administratīvajai padomei iesniegt budžeta grozījumu projektu. Administratīvā padome, pienācīgi ņemot vērā steidzamību, pieņem budžeta grozījumus ar vienbalsīgu dalībvalstu lēmumu.

▼B

14. pants

Budžeta kontrole

1. Saistību un visu izdevumu apmaksas un visu ieņēmumu reģistrācijas un iekasēšanas kontroli veic administratīvās padomes iecelts neatkarīgs finanšu kontrolieris.

2. Ne vēlāk kā līdz katra gada 31. martam direktors iesniedz Padomei informatīvā nolūkā, kā arī administratīvajai padomei iepriekšējā finanšu gada visu ieņēmumu un izdevumu sīku pārskatu un centra darbības pārskatu.

3. Administratīvā padome atbrīvo direktoru no atbildības par budžeta izpildi.

15. pants

Finanšu noteikumi

Administratīvā padome ar Padomes piekrišanu un pēc direktora ieteikuma sagatavo sīki izstrādātus finanšu noteikumus, kas jo īpaši nosaka procedūru, kāda jāievēro centra budžeta sastādīšanā un izpildē.

16. pants

Privilēģijas un imunitāte

Pienākumu izpildei nepieciešamās centra, tā direktora un personāla privilēģijas un neaizskaramību paredz, dalībvalstīm savstarpēji vienojoties.

▼M1

17. pants

Norīkošana darbā

1. Ar direktora piekrišanu dalībvalstu ekspertus un Eiropas Savienības iestāžu vai aģentūru ierēdņus var norīkot darbā uz centru uz noteiktu laikposmu vai nu amatam centra organizatoriskā struktūrā, un/vai īpašiem uzdevumiem vai projektiem.

2. Krīzes gadījumā centra personālu var pastiprināt ar dalībvalstu, Komisijas vai Padomes ģenerālsekretāra norīkotiem speciālistiem. Šādu norīkojumu vajadzību un ilgumu nosaka ģenerālsekretārs/augstais pārstāvis pēc apspriešanās ar centra direktoru.

3. Noteikumus attiecībā uz norīkošanu darbā pieņem administratīvā padome pēc direktora priekšlikuma.

4. Centra personālu dienesta interesēs uz noteiktu laiku var norīkot darbā amatam ārpus centra saskaņā ar noteikumiem par centra personālu.

▼B

18. pants

Juridiskā atbildība

1. Centra līgumatbildību reglamentē attiecīgajam līgumam piemērojamie tiesību akti.

2. Darbinieku personisko atbildību pret centru reglamentē centra personālam piemērojamie attiecīgie noteikumi.

19. pants

Piekļuve dokumentiem

Administratīvā padome pēc direktora priekšlikuma līdz 2002. gada 30. jūnijam pieņem noteikumus attiecībā uz centra dokumentu pieejamību sabiedrībai, ņemot vērā principus un ierobežojumus, kas noteikti Eiropas Parlamenta un Padomes 2001. gada 30. maija Regulā Nr. 1049/2001 par Eiropas Parlamenta, Padomes un Komisijas dokumentu pieejamību sabiedrībai ( 3 ).

20. pants

Dānijas nostāja

Administratīvās padomes Dānijas pārstāvis piedalās minētās padomes darbā pilnīgā atbilstībā 6. pantam protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam.

Dānija var adresēt ar aizsardzību nesaistītus pieprasījumus ģenerālsekretāram/augstajam pārstāvim saskaņā ar ►M1 ►C2 2. panta 2. punkta i) apakšpunktu ◄ ◄ .

Produkti, kas radīti, izpildot 2. pantā minētos uzdevumus, ir pieejami Dānijai ar tādiem pašiem nosacījumiem kā pārējām dalībvalstīm, izņemot ar aizsardzību saistītus pieprasījumus, kuri iesniegti saskaņā ar ►M1 ►C2 2. panta 2. punktu ◄ ◄ , un no tiem izrietošus produktus.

Dānijai ir tiesības norīkot personālu darbā centrā saskaņā ar 17. pantu.

▼M1

20.a pants

Komisijas iesaiste

Komisiju pilnībā iesaista centra darbā. Centrs veic vajadzīgos administratīvos pasākumus un nodibina vajadzīgās darba attiecības ar Komisiju, lai maksimāli palielinātu sinerģijas un izvairītos no nevajadzīgas atkārtošanās, daloties ar to pieredzē un sniegtu padomus jomās, kurās Kopienas darbībām ir saistība ar centra uzdevumiem un kurās centra darbības ir atbilstīgas Kopienas darbībām.

▼M2

21. pants

Trešo valstu asociēšana

Neatkarīgi no 5. panta NATO dalībvalstis, kas nav Eiropas Savienības sastāvā, un citas valstis, kas ir ES kandidātvalstis, ir tiesīgas iesaistīties Centra darbībā saskaņā ar pielikumā izklāstītajiem noteikumiem.

▼M1

22. pants

Ziņojums

Līdz 2011. gada 31. jūlijam ģenerālsekretārs/augstais pārstāvis iesniedz Padomei ziņojumu par centra darbību, kam vajadzības gadījumā pievienoti ieteikumi par turpmāko centra attīstību.

▼B

23. pants

Pārejas noteikumi

▼M1 —————

▼B

3. RES kā strādājošo darbinieku darba devēju aizstāj ar centru 2001. gada 31. decembrī. Jaunais darba devējs nodrošina no spēkā esošajiem darba līgumiem izrietošās saistības, kā noteikts piemērojamajos tiesību aktos.

▼M1 —————

▼M3

23.a pants

Administratīvie uzdevumi pēc RES darbības pārtraukšanas

1. No 2011. gada 1. jūlija Centrs, Beļģijas, Vācijas, Grieķijas, Spānijas, Francijas, Itālijas, Luksemburgas, Nīderlandes, Portugāles un Apvienotās Karalistes (turpmāk “desmit dalībvalstis”) vārdā veic šādus RES neatrisinātos administratīvos uzdevumus:

a) RES bijušo darbinieku pensiju administrēšana;

b) RES sociālā plāna administrēšana;

c) RES un jebkura tās bijušā darbinieka domstarpību administrēšana un kompetentās Apelāciju padomes lēmumu īstenošana;

d) palīdzības sniegšana desmit dalībvalstīm saistībā ar RES līdzekļu likvidēšanu.

2. RES bijušo darbinieku pensiju administrēšana:

a) notiek saskaņā ar RES pensiju noteikumiem, kas ir spēkā 2011. gada 30. jūnijā. Vajadzības gadījumā administratīvā padome šos noteikumus var grozīt, kā noteikts 6. punktā un ievērojot koordinēto organizāciju pensiju noteikumus;

b) to pārvalda koordinēto organizāciju Apvienotā pensiju pārvaldības nodaļa (turpmāk “JPAS/SCAP”). Lai to panāktu, Centrs desmit dalībvalstu vārdā līdz 2011. gada 30. jūnijam noslēdz vienošanās memorandu. RES var būt arī šā vienošanās memoranda puse. Šo vienošanās memorandu apstiprina administratīvā padome, kā noteikts 6. punktā, un to paraksta tās priekšsēdētājs.

Jebkuras domstarpības, kas saistītas ar šīm pensijām un kurās iesaistīti bijušie RES darbinieki, risina saskaņā ar 3. punktu.

3. Jebkuras domstarpības starp RES un jebkuru no tās bijušajiem darbiniekiem risina saskaņā ar RES domstarpību izšķiršanas noteikumiem, kas ir spēkā 2011. gada 30. jūnijā.

Domstarpību izšķiršanas noteikumus atjaunina administratīvā padome, kas minēta 6. punktā, lai tos Centra satvarā īstenotu no 2011. gada 1. jūlija.

RES bijušo darbinieku statusu regulē RES personāla noteikumi, kas ir spēkā 2011. gada 30. jūnijā, visi spēkā esošie līgumi, visi citi spēkā esoši RES lēmumi, un RES sociālais plāns.

4. RES sociālā plāna administrēšana notiek saskaņā ar sociālo plānu, ko RES pieņēma 2010. gada 22. oktobrī. Tā ir saskaņā arī turpmākiem saistošiem lēmumiem, ko pieņem kompetentā Apelāciju padome, un ar lēmumiem, ko pieņem RES vai administratīvā padome, kā noteikts 6. punktā, lai īstenotu šādu lēmumu.

5. Palīdzība RES līdzekļu likvidācijas procesā ietver sevī jebkādu tiesisku vai finanšu jautājumu administrēšanu, kas var rasties sakarā RES darbības pārtraukšanu, ko veic administratīvās padomes vadībā, kā noteikts 6. punktā.

6. Visus lēmumus saistībā ar šajā pantā izklāstītajiem uzdevumiem, tostarp šajā pantā minētās administratīvās padomes lēmumus, vienprātīgi pieņem administratīvā padome, kuru veido desmit dalībvalstu pārstāvji. Šis administratīvās padomes sastāvs pieņem lēmumu par to, kā to vadīs viens no tās locekļiem. Centra direktors vai tā pārstāvis var piedalīties administratīvās padomes sēdēs, kas notiek šajā sastāvā. Priekšsēdētājs administratīvo padomi sasauc vismaz reizi gadā vai pēc vismaz trīs tās locekļu pieprasījuma. Administratīvās padomes ad-hoc sanāksmes var sasaukt ekspertu līmenī, lai apspriestu konkrētas tēmas vai jautājumus. Administratīvās padomes lēmumus var pieņemt, izmantojot rakstisko procedūru.

7. Centrs pieņem darbiniekus, kas vajadzīgi 1. punktā minēto uzdevumu izpildei. Ja kāda no desmit dalībvalstīm piedāvā šajā nolūkā norīkot kādu personu, šo personu pieņem darbā. Ja tas nenotiek vai ja ar norīkojumu nepietiek, lai aizpildītu visus vajadzīgos amatus, ar vajadzīgajiem darbiniekiem noslēdz līgumus. Centra darbinieku nodarbināšanas kārtību piemēro, ievērojot šā panta noteikumus.

8. Visi izdevumu posteņi, kas radušies šā panta īstenošanā, un visi ieņēmumu posteņi, kas ir saistīti ar šā panta īstenošanu, veido Centra atsevišķa budžeta daļu. Šo budžetu katru gadu līdz 1. septembrim sastāda katram finanšu gadam, kas atbilst kalendārajam gadam, un administratīvā padome to pieņem, kā noteikts 6. punktā, lemjot pēc tās priekšsēdētāja priekšlikuma. Šā budžeta ieņēmumi un izdevumi ir līdzsvaroti. Budžetā ir ietverts to darbinieku saraksts, ko pieņēma darbā, lai pildītu 7. punktā minētos uzdevumus. Ieņēmumus veido desmit dalībvalstu iemaksas, ko nosaka saskaņā ar noteikumiem, ko 2011. gada 30. jūnijā piemēro to ieguldījumam RES, un dažādi ieņēmumi. Lai izveidotu EUR 5,3 miljonu sākotnējo līdzekļu fondu, sākotnējās iemaksas, kas atbilst 20 % no kopējās summas, ir jāveic līdz 2011. gada 30. jūnijam. Administratīvā padome, kas minēta 6. punktā, pieņem vajadzīgos finanšu noteikumus, cik vien iespējams balstoties uz Centra finanšu noteikumiem un noteikumiem par budžeta kontroli un izpildi. Kamēr nav pieņemti šādi noteikumi, piemēro RES noteikumus.

9. Centrs līdz 2011. gada 30. jūnijam noslēdz līgumu vai administratīvu vienošanos ar RES par šā panta īstenošanu, ko apstiprina administratīvā padome, kura minēta6. punktā, un ko paraksta administratīvās padomes priekšsēdētājs.

▼B

24. pants

Šī vienotā rīcība stājas spēkā tās pieņemšanas dienā.

25. pants

Šo vienoto rīcību publicē Oficiālajā Vēstnesī.









PIELIKUMS

NOTEIKUMI PAR TREŠO VALSTU ASOCIĒŠANU EIROPAS SAVIENĪBAS SATELĪTCENTRA DARBĪBĀ

1. pants

Mērķis

Šie noteikumi paredz apjomu un sīki izstrādātus noteikumus trešo valstu iesaistei centra darbībā.

2. pants

Apjoms

Vienotās rīcības 21. pantā minētās trešās valstis ir tiesīgas:

— iesniegt centram valsts pieprasījumu attēlu analīzes veikšanai,

— iesniegt attēlu analītiķu kandidatūras norīkojumam darbā centrā uz ierobežotu laikposmu,

— piekļūt centra produktiem saskaņā ar šo noteikumu 5. pantu.

3. pants

Darba uzdevumi

1. Visus pieprasījumus centram par attēlu analīzes veikšanu trešās valstis var iesniegt ģenerālsekretāram/augstajam pārstāvim saskaņā ar vienotās rīcības ►M1 ►C2 2. panta 2. punkta ii) apakšpunktu ◄ ◄ .

2. Ja centra kompetence to ļauj, ģenerālsekretārs/augstais pārstāvis atbilstīgi vienotās rīcības 4. pantam attiecīgi nosaka centra darbības virzienu.

3. Trešās valstis pievieno katram pieprasījumam attiecīgos papilddatus un atlīdzina centram saskaņā ar vienotās rīcības 12. panta 4. punktu un centra finanšu noteikumos paredzēto izmaksu segšanu. Trešās valstis norāda, vai darba uzdevumi un/vai radītie produkti jādara pieejami citām trešām valstīm un starptautiskām organizācijām.

4. pants

Attēlu analītiķu norīkojumi darbā

1. Trešās valstis ir tiesīgas iesniegt centram attēlu analītiķu kandidatūras norīkojumam darbā centrā uz ierobežotu laikposmu, lai viņi iepazītos ar centra darbību.

2. Kandidatūras izskata atkarībā no vietu pieejamības.

3. Pirmais uzturēšanās termiņš ir seši mēneši, ko, pamatojoties uz centra direktora priekšlikuma un atkarībā no centram pieejamajām iespējām pagarinājumam ne ilgāk kā par sešiem mēnešiem, var pārskatīt. Centrs apsver ieinteresēto trešo valstu kandidātu visplašāko iespējamo maiņu.

4. Kandidāti ir pieredzējuši attēlu analītiķi, kuru profesionālā kvalifikācija ļauj viņiem strādāt ar digitālajiem attēliem. Centra pasākumos, kuros izmanto komercattēlus, parasti piedalās norīkoti eksperti.

5. Attēlu analītiķi no trešām valstīm ievēro attiecīgos centra drošības noteikumus un vienojas ar centru par saistībām attiecībā uz konfidencialitāti.

6. Trešās valstis sedz to norīkoto attēlu analītiķu algas, visas saistītās izmaksas, piemēram, pabalstus, sociālos izdevumus, iekārtošanās un ceļa izdevumus, kā arī visas papildu izmaksas no centra budžeta, kā noteikts 8. punktā minētajos sīki izstrādātajos noteikumos.

7. Komandējumu izdevumus, kas trešo valstu norīkotiem attēlu analītiķiem radušās saistībā ar darbību centrā, sedz no centra budžeta.

8. Centra direktors nosaka sīki izstrādātus noteikumus attiecībā uz minētajiem norīkojumiem.

5. pants

Centra produktu pieejamība

1. Ģenerālsekretārs/augstais pārstāvis informē trešās valstis, kad saskaņā ar vienotās rīcības 2. pantu pieprasītie produkti ir pieejami Padomes Ģenerālsekretariātā.

2. Darba uzdevumi un saskaņā ar vienotās rīcības 2. panta 1. punktu radītie produkti ir pieejami trešām valstīm, kad ģenerālsekretārs/augstais pārstāvis atzīst to par piemērotu dialogam, konsultācijām un sadarbībai ar Eiropas Savienību Eiropas Drošības un aizsardzības politikas jomā.

3. Darba uzdevumi un centra produkti, kas radīti saskaņā ar vienotās rīcības ►M1 ►C2 2. panta 2. punktu ◄ ◄ norādītajiem pieprasījumiem, ir pieejami trešām valstīm atkarībā no pieprasījuma iesniedzējas puses lēmuma.

6. pants

Drošība

Attiecībās ar centru, kā arī attiecībā uz centra produktiem trešās valstis vēstuļu apmaiņā ar centru apstiprina, ka tās piemēro drošības standartus, kas noteikti Padomes Lēmumā 2001/264/EK, kā arī slepeno datu iespējamo sniedzēju noteiktos standartus.

7. pants

Padomdevēja komiteja

1. Izveido padomdevēju komiteju, kuras priekšsēdētājs ir centra direktors vai viņa pārstāvis un kurā ir administratīvās padomes locekļu pārstāvji un to trešo valstu pārstāvji, kuras pieņēmušas šos noteikumus. Padomdevēja komiteja var sanākt dažādā sastāvā.

2. Komiteja nodarbojas ar vispārējiem jautājumiem, kas ietilpst šo noteikumu darbības jomā.

3. Komitejas sanāksmes notiek centrā pēc priekšsēdētāja ierosmes vai pēc vismaz trešdaļas tās locekļu lūguma un ne retāk kā divas reizes gadā.

8. pants

Stāšanās spēkā

1. Šie noteikumi stājas spēkā attiecībā uz ikvienu trešo valsti mēneša pirmajā dienā pēc attiecīgās trešās valsts kompetentās iestādes paziņojuma ģenerālsekretāram/augstajam pārstāvim par šo noteikumu akceptēšanu.

2. Trešā valsts informē ģenerālsekretāru/augsto pārstāvi vēlākais vienu mēnesi pirms tās lēmuma vairs neizmantot šos noteikumus.